ደም ባንክ በበጀት ዓመቱ ከ288 ሺሕ በላይ ከረጢት ደም መሰብሰቡን አስታወቀ
የኢፌዴሪ ብሔራዊ ደም ባንክ አገልግሎት በ2012 በጀት ዓመት 310 ሺሕ ከረጢት ደም ለመሰብሰብ አቅዶ፣ 288,966 ከረጢት ደም መሰብሰቡንና የዕቅዱን 93 በመቶ ማሳካቱን አስታወቀ፡፡ደም የአዲሱ ዓመት ሥጦታ እንዲሆን ጥያቄ ያቀረበው ብሔራዊ ደም ባንክ አገልግሎት፣ ባለፈው በጀት ዓመት የሰበሰበው ደም ካለፈው ተመሳሳይ በጀት ዓመት ጋር ሲነፃፀር የ65 ሺሕ ከረጢት ደም ብልጫ እንዳለውና 40 በመቶ የሚሆነው የተሰበሰበው ከአዲስ አበባ ነዋሪዎች የበጎ ፈቃድ ደም ለጋሾች መሆኑን ገልጿል፡፡የብሔራዊ ደም ባንክ ዋና ዳይሬክተር አቶ ያረጋል ባንቴ በፊርማቸው ወጪ ያደረጉት መግለጫ እንደሚያስረዳው፣ ባንኩ በበጀት ዓመቱ ልዩ ልዩ የደም አሰባሰብ ሥርዓት ዘርግቶ ወደ ተግባር ገብቷል፡፡ በዚህም ስኬታማ ሆኗል ብለዋል፡፡ በአዲስ አበባ የተገኘውን ውጤት በሌሎቹም ክልሎችና ከተሞች ለመድገም ጠንክሮ እንደሚሠራም ተናግረዋል፡፡ 288,966 ከረጢት ደም የተሰበሰበው (የተለገሰው) ከ100,544 በጎ ፈቃደኞች መሆኑ ታውቋል፡፡ 9,787 ሰዎች በዓመት አንድ ጊዜ፣ 6,411 ሰዎች በዓመት ሁለት ጊዜ፣ 1,840 ሰዎች በዓመት ሦስት ጊዜና 506 ሰዎች በዓመት ውስጥ አራት ጊዜ የለገሱ መሆናቸውን አስታውቋል፡፡ ደም ለግሰው የማያውቁ በሚቀጥለው ዓመት እንዲለግሱ፣ በ2013 ዓ.ም. በሰው ሠራሽና በተፈጥሮ አደጋ ወይም በልዩ ልዩ ምክንያት ደም ለሚያስፈልጋቸው ወገኖች ደም በመለገስ ሕይወት ለመታደግ ሁሉም ወገኖች እንዲተባበሩ ጥሪ አድርጓል፡፡ እስካሁን ለለገሱትም ምሥጋናውን አቅርቧል፡፡ 